Period: Unknown
Genre: Unknown
Transliteration:
<SURFACE>
nin gal mah-di an uraš-a
kug {d}nin-i₃-si-in{ki}na dumu an-na me-teš₂ ga-am₃-mi-i-de-en
e₂-ta hul₂-la-a-ni nam-ta-e₃ ud e₂ agrun-na...
kalam-ma-ni {d}utu e₃-de₃ šud₃ mu-un-na-an-ša₃
sila-daŋal iri-na-ka mi-ni-dib-be₂ iri-ni mu-un-da-sa₂
nitalam-a-ni ur-saŋ...pa-bil-saŋ hi-li-a mu-da-an-du
dumu ki-aŋ₂-ŋa₂-ni {d}da-mu sag₉-ga munus zid {d}gun-nu-ra
{d}lamma sag₉-ga e₂-gal-mah-a-ke₄ egir-ra-ni im-mu-us₂
{d}alad sag₉-ga a-a-ni {d}en-lil₂-e zid-da-ni mu-un-du
{d}udug sag₉-ga en {d}nu-nam-nir-ra gub₃-bu-ni mu-un-zig₃
šu-nir-ra-ni zalag an-na-ke₄ igi-ni-še₃ si im-sa₂
šu-mah sukkal zid e₂-gal-mah-a-ke₄ igi-še₃ mu-un-na-du
e-sir₂ sila-daŋal mu-un-na-ab-sikil-e iri mu-un-na-ab-kug-ge
eš₃ nibru{ki} dur-an-ki-a-še₃ saŋ il₂-la mu-un...
<RULING>
ki-ru-gu₂ diš-kam-ma-am₃
<RULING>
{id₂}kir₁₁-sig-e {ŋeš}ma₂ mu-da-ri...mu-un-da-ab-le-e
lugal-e gu₂...min-na-bi ŋiri₃ mu-un-na-ŋa₂-ŋa₂
{id₂}buranun-na uz{mušen} kug-gin₇ mu-un-da-ab-dirig {d}en-ki mu-un-da-hul₂
kar-ŋeštin-na-ke₄ {ŋeš}ma₂ bi-in-nu-us₂ nibru{ki} mu-un-da-hul₂
sun₅-na-ni e₂ {d}en-lil₂-la₂-še₃ am₃-ma-da-an-ku₄-ku₄
e₂-kur za-gin₃ {d}en-lil₂-la₂-ka nidba sa pi-in-du
kisal daŋal-la kisal {d}en-lil₂-la₂-ka gud udu mi-ni-ib-šar₂-šar₂
lugal-e <unk> <unk> <unk> ud sud-ra-ka šu mu-ni-mu-mu
{d}en-lil₂-le saŋ-ki zalag₂-ga-a-ni mu-un-še₃-zi-zi
{d}nin-lil₂-le igi hul₂-hul₂-a-ni mu-un-še₃-bar-bar-re
{d}nin-i₃-si-in...na dumu an-na-ra nam mu-ni-ib-tar-re
iri-zu ki-tuš ki-aŋ₂ he₂-re-dim₂ ki ge-en ha-ra-ab...
<SURFACE>
...lugal...zal-la-re
id₂ mah-e e₂ {d}...nam-ta-e₃
id₂-da a hul₂-la...buranun-na-kam mu-un-zal
kar kug iri-na-ka...kalam-ma-ni mu-un-da-hul₂
abul-e iri-na-ka imin-bi ŋal₂ mu-un-na-tak₄{da-da}tak₄
sila-daŋal iri-na-ka kiri₃-zal-e ki mu-un-na-ni-ib-tag
sila i₃-si-in{ki}na-ka kiri₃-zal-e ki mu-un-na-ni-ib-tag
kalam-ma-ni asila₃ ŋi₆ zal-la-re šu mu-un-na-ab-du₇{du}
<RULING>
ki-ru-gu₂ min-kam-ma-am₃
<RULING>
i-lu ama₅-ni-še₃ ama₅-ni-še₃
e₂ la-ra-ak{ki}a me-en ki-aŋ₂-ŋa₂-ni saŋ il₂-la mu-un-du
nitalam-a-ni ur-saŋ {d}pa-bil-saŋ gaba nam-ma-da-ri
šu-un-ni-a šu im-ma-an-du hul₂-hul₂-e im-ša₃
gu₂-un-ni-a gu₄-da im-da-la₂ mi₂ du-ge-eš mu-un-ne₂
e₂-gal-mah ama₅ ki-aŋ₂-ŋa₂-ni-še₃ am₃-ma-da-an-ku₄-ku₄
barag gal mah-bi dur₂{du-ur}bi mi-ni-ŋar-re-eš₂ niŋ₂ mi-ni-ib-gul-gul-ne₂
balaŋ kug ki-aŋ₂-ŋa₂-ni nin-he-nun {d}nin-igi-zi-bar-ra
šir₃ kug za₃-me-en la₂{a}la ŋal₂-la-ni gu he₂-nun di i₃-ku-re
ub kug balaŋ kug-ga šu-uš mu-un-na-ta-ke₄
gala ri-a mu-un-na-zi-zi-zi {d}nin-i₃-si-in{ki}na-ra
an {d}en-lil₂ {d}en-ki {d}nin-mah-bi mu-un-na-huŋ-ŋa₂-ta
{d}nin-mah-e e₂-gal-mah-an-ni-a ki-tuš mi-ni-in-dug₃-ga-ta
lugal-e gud mu-un-na-ab-gaz-e udu mu-un-na-ab-šar₂-re
lal₃ ŋeštin u₂-lu-um-ši-en gu-ru-un kaš mah mu-un-na-ba-ab-le-e
<RULING>
ki-ru-gu₂ eš₅-kam-ma-am₃
<RULING>
šid 4(u) 9(diš) mu-bi-im
šir₃-nam-šub {d}gu-la-kam
im-gid₂-da i-bi{d}suen

Cuneiform:
<SURFACE>
𒎏𒃲𒈤𒁲𒀭𒅁𒀀
𒆬𒀭𒎏𒉌𒋛𒅔𒆠𒈾𒌉𒀭𒈾𒈨𒌨𒂵𒀀𒀭𒈪𒄿𒁲𒂗
𒂍𒋫𒄾𒆷𒀀𒉌𒉆𒋫𒌓𒁺𒌓𒂍𒂍𒉣𒈾...
𒌧𒈠𒉌𒀭𒌓𒌓𒁺𒉈𒆃𒈬𒌧𒈾𒀭𒊮
𒋻𒂼𒌷𒈾𒅗𒈪𒉌𒁳𒁉𒌷𒉌𒈬𒌧𒁕𒁲
𒊩𒍑𒁮𒀀𒉌𒌨𒊕...𒉺𒉈𒊕𒄭𒇷𒀀𒈬𒁕𒀭𒁺
𒌉𒆠𒉘𒂷𒉌𒀭𒁕𒈬𒊷𒂵𒊩𒍣𒀭𒄘𒌦𒉡𒊏
𒀭𒆗𒊷𒂵𒂍𒃲𒈤𒀀𒆤𒂕𒊏𒉌𒅎𒈬𒍑
𒀭𒆘𒊷𒂵𒀀𒀀𒉌𒀭𒂗𒆤𒂊𒍣𒁕𒉌𒈬𒌧𒁺
𒀭𒌜𒊷𒂵𒂗𒀭𒉡𒉆𒉪𒊏𒆏𒁍𒉌𒈬𒌧𒍣
𒋗𒉪𒊏𒉌𒌓𒀭𒈾𒆤𒅆𒉌𒂠𒋛𒅎𒁲
𒋗𒈤𒈛𒍣𒂍𒃲𒈤𒀀𒆤𒅆𒂠𒈬𒌧𒈾𒁺
𒂊𒁍𒋻𒂼𒈬𒌧𒈾𒀊𒂖𒂊𒌷𒈬𒌧𒈾𒀊𒆬𒄀
𒀊𒂗𒆤𒆠𒄙𒀭𒆠𒀀𒂠𒊕𒅍𒆷𒈬𒌧...
<RULING>
𒆠𒊒𒄘𒁹𒄰𒈠𒀀𒀭
<RULING>
𒀀𒇉𒊩𒃢𒋝𒂊𒄑𒈣𒈬𒁕𒊑...𒈬𒌧𒁕𒀊𒇷𒂊
𒈗𒂊𒄘...𒈫𒈾𒁉𒄊𒈬𒌧𒈾𒂷𒂷
𒀀𒇉𒌓𒄒𒉣𒈾𒊻𒄷𒆬𒁶𒈬𒌧𒁕𒀊𒋛𒀀𒀭𒂗𒆠𒈬𒌧𒁕𒄾
𒋼𒀀𒃾𒈾𒆤𒄑𒈣𒁉𒅔𒉡𒍑𒂗𒆤𒆠𒈬𒌧𒁕𒄾
𒁔𒈾𒉌𒂍𒀭𒂗𒆤𒇲𒂠𒀀𒀭𒈠𒁕𒀭𒆭𒆭
𒂍𒆳𒍝𒆳𒀭𒂗𒆤𒇲𒅗𒉻𒀭𒈹𒊓𒉿𒅔𒁺
𒆦𒂼𒆷𒆦𒀭𒂗𒆤𒇲𒅗𒄞𒇻𒈪𒉌𒅁𒊹𒊹
𒈗𒂊<unk><unk><unk>𒌓𒋤𒊏𒅗𒋗𒈬𒉌𒈬𒈬
𒀭𒂗𒆤𒇷𒊕𒆠𒂟𒂵𒀀𒉌𒈬𒌧𒂠𒍣𒍣
𒀭𒎏𒆤𒇷𒅆𒄾𒄾𒀀𒉌𒈬𒌧𒂠𒁇𒁇𒊑
𒀭𒎏𒉌𒋛𒅔...𒈾𒌉𒀭𒈾𒊏𒉆𒈬𒉌𒅁𒋻𒊑
𒌷𒍪𒆠𒆪𒆠𒉘𒃶𒊑𒁶𒆠𒄀𒂗𒄩𒊏𒀊...
<SURFACE>
...𒈗...𒉌𒆷𒊑
𒀀𒇉𒈤𒂊𒂍𒀭...𒉆𒋫𒌓𒁺
𒀀𒇉𒁕𒀀𒄾𒆷...𒌓𒄒𒉣𒈾𒄰𒈬𒌧𒉌
𒋼𒀀𒆬𒌷𒈾𒅗...𒌧𒈠𒉌𒈬𒌧𒁕𒄾
𒆍𒃲𒂊𒌷𒈾𒅗𒅓𒁉𒅅𒈬𒌧𒈾𒋺𒁕𒁕𒋺
𒋻𒂼𒌷𒈾𒅗𒅗𒉌𒂊𒆠𒈬𒌧𒈾𒉌𒅁𒋳
𒋻𒉌𒋛𒅔𒆠𒈾𒅗𒅗𒉌𒂊𒆠𒈬𒌧𒈾𒉌𒅁𒋳
𒌧𒈠𒉌𒂢𒈪𒉌𒆷𒊑𒋗𒈬𒌧𒈾𒀊𒌌𒁺
<RULING>
𒆠𒊒𒄘𒈫𒄰𒈠𒀀𒀭
<RULING>
𒄿𒇻𒃣𒉌𒂠𒃣𒉌𒂠
𒂍𒆷𒊏𒀝𒆠𒀀𒈨𒂗𒆠𒉘𒂷𒉌𒊕𒅍𒆷𒈬𒌧𒁺
𒊩𒍑𒁮𒀀𒉌𒌨𒊕𒀭𒉺𒉈𒊕𒃮𒉆𒈠𒁕𒊑
𒋗𒌧𒉌𒀀𒋗𒅎𒈠𒀭𒁺𒄾𒄾𒂊𒅎𒊮
𒄘𒌧𒉌𒀀𒄞𒁕𒅎𒁕𒇲𒊩𒁺𒄀𒌍𒈬𒌧𒉌
𒂍𒃲𒈤𒃣𒆠𒉘𒂷𒉌𒂠𒀀𒀭𒈠𒁕𒀭𒆭𒆭
𒁈𒃲𒈤𒁉𒂉𒁺𒌨𒁉𒈪𒉌𒃻𒊑𒂠𒃻𒈪𒉌𒅁𒄢𒄢𒉌
𒁆𒆬𒆠𒉘𒂷𒉌𒎏𒄭𒉣𒀭𒎏𒅆𒍣𒁇𒊏
𒂡𒆬𒍠𒈨𒂗𒇲𒀀𒆷𒅅𒆷𒉌𒄖𒃶𒉣𒁲𒉌𒆪𒊑
𒌒𒆬𒁆𒆬𒂵𒋗𒍑𒈬𒌧𒈾𒋫𒆤
𒍑𒆪𒊑𒀀𒈬𒌧𒈾𒍣𒍣𒍣𒀭𒎏𒉌𒋛𒅔𒆠𒈾𒊏
𒀭𒀭𒂗𒆤𒀭𒂗𒆠𒀭𒎏𒈤𒁉𒈬𒌧𒈾𒂠𒂷𒋫
𒀭𒎏𒈤𒂊𒂍𒃲𒈤𒀭𒉌𒀀𒆠𒆪𒈪𒉌𒅔𒄭𒂵𒋫
𒈗𒂊𒄞𒈬𒌧𒈾𒀊𒄤𒂊𒇻𒈬𒌧𒈾𒀊𒊹𒊑
𒋭𒃾𒌑𒇻𒌝𒅆𒂗𒄖𒊒𒌧𒁉𒈤𒈬𒌧𒈾𒁀𒀊𒇷𒂊
<RULING>
𒆠𒊒𒄘𒁹𒁹𒁹𒄰𒈠𒀀𒀭
<RULING>
𒋃𒐏𒑆𒈬𒁉𒅎
𒂡𒉆𒊒𒀭𒄖𒆷𒄰
𒅎𒁍𒁕𒄿𒁉𒀭𒂗𒍪